กรุงเทพมหานคร มีมติหยุดการก่อสร้างรถไฟฟ้าและอาคารสูง ตั้งแต่วันที่ 4-6 กุมภาพันธ์นี้ เพื่อลดปัญหาฝุ่น PM2.5 เกินมาตรฐาน
กรุงเทพมหานคร มีมติหยุดการก่อสร้างรถไฟฟ้าและอาคารสูง ตั้งแต่วันที่ 4-6 กุมภาพันธ์นี้ เพื่อลดปัญหาฝุ่น PM2.5 เกินมาตรฐานร.ต.อ พงศกร ขวัญเมือง โฆษกของกรุงเทพมหานคร แถลงผลการประชุมคณะผู้บริหารกรุงเทพมหานคร ครั้งที่ 3/2563 ซึ่งผู้ว่าราชการกรุงเทพมหานคร เป็นประธานว่า ในวันนี้หน่วยงานที่เกี่ยวข้องได้มารายงานความคืบหน้าการดำเนินการตามมาตรการและแนวทางการแก้ไขปัญหามลพิษทางอากาศ โดยพบว่าในระยะนี้ในพื้นที่กรุงเทพมหานครมีความกดอากาศสูงเข้ามาปกคลุม โดยเฉพาะในช่วงเช้าถึงเที่ยง ประกอบกับลมมีกำลังอ่อนลง ทำให้ไม่สามารถกระจายฝุ่นในพื้นที่ออกไปได้ ดังนั้นในช่วง 2-3 วันหลังจากนี้ ค่าฝุ่นละอองจะมีปริมาณสูงขึ้น คณะผู้บริหารกรุงเทพมหานครเห็นว่าการก่อสร้างในพื้นที่กรุงเทพมหานครทั้งหมดมีส่วนทำให้เกิดปัญหาฝุ่นละอองได้เช่นกัน ทั้งการก่อสร้างรถไฟฟ้าและการก่อสร้างทั่วไป จึงมีมติสั่งการให้หยุดการก่อสร้างในกิจกรรมที่จะก่อให้เกิดฝุ่นละออง ตั้งแต่วันที่ 4-6 กุมภาพันธ์ 2563 โดยรวมถึงการก่อสร้างรถไฟฟ้า 7 สายในพื้นที่กรุงเทพมหานคร และการก่อสร้างอาคารสูง หากสภาพอากาศดีขึ้นทุกโครงการสามารถกลับมาดำเนินการก่อสร้างได้ตามปกติ สำหรับการตกแต่งภายในของอาคารต่างๆ ยังสามารถดำเนินการได้ นอกจากนี้ กรุงเทพมหานครจะดำเนินมาตรการอื่นควบคู่ไปด้วย ได้แก่ การติดปริงเกอร์พ่นละอองน้ำและการฉีดน้ำล้างถนนสำหรับการเตรียมความพร้อมมาตรการรองรับสถานการณ์เชื้อไวรัสโคโรนาของกรุงเทพมหานครจะจัดอบรมเจ้าหน้าที่อาสาสมัครสาธารณสุข หรือ อสส. จำนวน 700 คน เพื่อเฝ้าระวังและคัดกรองผู้ที่เสี่ยงต่อการติดเชื้อและร่วมกับกระทรวงสาธารณสุขในการอบรมให้ความรู้กับทีมเฝ้าระวังและสอบสวนโรค สำนักอนามัยของกรุงเทพมหานคร จำนวน 71 ทีม เพื่อให้ผู้ปฏิบัติงานทั้งหมดมีความรู้และทักษะในการปฏิบัติงานที่ถูกต้องและปลอดความเสี่ยงจากการติดเชื้อ นอกจากนี้ สำนักอนามัยยังได้จัดกิจกรรมให้ความรู้กับผู้ขับรถแท็กซี่ ซึ่งมีความเสี่ยงที่จะได้พบเจอผู้ป่วยอีกด้วย